**Voimamyllyn tuulivoimapuisto** on Kanta-Hämeen Humppilan ja Pirkanmaan Urjalan välisellä kuntarajalla sijaitseva tuulivoimapuisto, jossa toimii 6 tuulivoimalaitosta. Niiden kokonaiskapasiteetti on 26 megawattia. Tuulivoimapuiston on rakentanut Ilmatar Energy Oy, sen omistaa sen tytäryhtiö Ilmatar Humppila-Urjala Oy ja sitä operoi Ilmatar Service Oy.

Yleistä
-------

Humppila-Urjalan tuulivoimapuisto sijaitsee Humppilan keskustasta viisi kilometriä pohjoiseen ja Urjalan kirkonkylästä 13 kilometriä lounaaseen. Tuulivoimapuisto näkyy valtatien 2 ja valtatien 10 risteysalueen peltomaisemasta pohjoiseen. Se sijaitsee Humppilassa Myllykulmalta alkavan ja valtatieltä pohjoiseen haarautuvan tien varrella ja Urjalassa Leikkikankaan takana. Tuulipuiston pituus on neljä kilometriä ja leveys kaksi kilometriä. Voimalat sijaitsevat noin 150–160 metriä mpy.

Tuulivoimalaitokset ovat tanskalaisen Vestasin valmistamaa V150-mallia, jonka napakorkeus on 135 metriä, tuuliturbiinin halkaisija 150 metriä, ja jonka kapasiteetti on 4,3 megawattia.

Historiaa
---------

### Suunnittelua

Voimamylly Oy perustettiin vuonna 2012. Voimamylly Oy käynnisti hankkeen ympäristövaikutusten arvioinnin (YVA) ajatuksenaan rakentaa alueelle enintään 40 tuulivoimalaitosta. YVA-ohjelma oli yleisön nähtävillä elokuusta 2012 alkaen ja siihen liittyvä yleisötilaisuus järjestettiin elokuun lopulla 2012. Yhteysviranomainen antoi siitä lokakuussa 2012 lausunnon. YVA-selostus julkaistiin syyskuussa 2013. Hanke kohtasi jo tässä vaiheessa vastustusta ja yhtiön mukaan voimaloiden lukumääräksi tuli jo tässä vaiheessa 23.

Hankealueille laadittiin tuulivoimaosayleiskaavat, jotka hyväksyttiin Humppilan ja Urjalan kunnanvaltuustoissa vuonna 2015. Kaavat sallivat alueille tuulivoimaloille enintään 210 metrin pyyhkäisykorkeuden.

Urjalan rakennuslautakunta päätti kesäkuussa 2016 hyväksyä kuuden tuulivoimalaitoksen rakentamisen. Rakennusluvassa nimettiin voimaloiden malliksi Nordex N131 (3,0 MW) 144 metrin tornilla ja 131 metrin tuuliturbiinilla. Tuulivoimaloiden kokonaiskorkeudeksi tulisi 2010 metriä. Rakennuslautakunnan päätöksestä kuitenkin valitettiin Hämeenlinnan hallinto-oikeuteen. Oikeus kumosi kesäkuussa 2017 rakennuslautakunnan päätöksen yhden voimalan osalta ja hylkäsi Voimamyllyn hakemuksen siltä osin. Humppilan tekninen lautakunnan syyskuun 2016 päätöksistä valitettiin myös Hämeenlinnan hallinto-oikeuteen. Siinä se esitti syyskuussa 2017 ratkaisunaan hylätä viiden voimalan rakennuslupa sillä perusteella, että ne oli sijoitettu liian lähelle asutusta.

Tammikuussa 2017 uutisoitiin, että Urjala vahvistaa tuulipuistolle kaavan, jonka tuloksena muodostui Urjalan ja Humppilan tuulivoimaosayleiskaava. Kaavassa kuusi tuulivoimalaitosta tulisi Urjalaan ja 11 Humppilaan.

### Rakentaminen

Ilmatar Humppila-Urjala Oy hankki projektin oikeudet Voimamylly Oy:ltä vuonna 2019, joka oli joutunut talousvaikeuksiin. Projektin ollessa nyt selvä, aikoi Ilmatar Energy rakentaa 6–8 tuulivoimalan tuulipuiston vuosien 2020–2021 aikana. Vestas ilmoitti joulukuussa 2020 toimittavansa hankkeelle kuusi Vestas V150-mallista tuulivoimalaitosta, joiden teho olisi 4,2 megawattia. Samalla se sitoutui voimaloiden 30-vuotiseen varaosahuoltosopimukseen. Tornien vaatimia betonisia perustuksia valettiin vuoden 2021 aikana  ja Porin satamasta paikalle kuljetetuista osista koottiin nosturien avulla voimalaitokset marraskuussa 2021. Uutisiin elokuussa 2022 päätyneessä lausunnossa todettiin, että maaliskuussa valmistuneissa tuulivoimalaitoksissa oli niin vakavia puutteita, ettei niitä päästy testaamaan elokuuhun mennessä. Kaupallinen tuotanto käynnistyi tammikuussa 2023, kun Vestas luovutti joulukuussa ensin voimalat Ilmattarelle ja tämän jälkeen testit onnistuivat hyvin. Samassa yhteydessä kerrottiin myös, että tuulipuisto jäisi Ilmattaren omistukseen. Tuulivoimapuiston ylläpito- ja huoltotoiminnot suorittaa porilainen Enersense.

Katso myös
----------

* Luettelo Suomen tuulivoimaloista

Lähteet
-------

1. 1 2 3 4 5 6 7 8 9 10 11 12  Voimamylly *ilmatar.fi*. Helsinki:  Ilmatar Energy Oy. Viitattu 22.11.2023.
2. 1 2 3  Vestas secures 74MW order for two Finnish wind projects *nsenergybusiness.com*.  8,12.2020. NS Energy. Viitattu 24.11.2023. (englanniksi)
3. 1 2  Voimamyllyn tuulivoimapuisto, Urjala ja Humppila (sijainti maastokartalla) *Karttapaikka*. Helsinki:  Maanmittauslaitos. Viitattu 22.11.2023.
4. ↑  Voimamylly *www.thewindpower.net*.  4.9.2023. Ranska:  The Wind Power. Viitattu 22.11.2023. (englanniksi)
5. 1 2  Ilmatar on ostanut Humppila-Urjalan tuulivoimapuiston rakentamisoikeudet Voimamylly Oy:ltä *epressi.com*.  16.10.2019. Ilmatar Energy. Viitattu 24.11.2023.
6. ↑  Voimamylly OY:n Humppilan-Urjalan tuulivoimapuisto *ymparisto.fi*.  10.9.2019. Hämeen ELY-keskus. Viitattu 24.11.2023.
7. ↑  Parikka, pekka: Tuulivoiman vaikutukset kansallisella ja paikallisella tasolla (PDF) (opinnäytetyö, s.5) *theseus.fi*.  2013. Hämeenlinna:  Hämeen ammattikorkeakoulu. Viitattu 24.11.2023.
8. ↑  Asianajotoimisto Mäkitalo: Tuulivoimaa koskevaa oikeuskäytäntöä 2015–2018 (PDF) (s. 21, 24, Voimamylly Oy)) *tuulivoimayhdistys.fi*. Helsinki:  Suomen tuulivoimayhdistys. Viitattu 24.11.2023.
9. ↑  Koskinen, Anu Leena: Urjalan tuulivoimapuisto sai vihdoin kaavaluvan *valkeakoskensanomat.fi*.  10.1.2017. Valkeakoski:  Valkeakosken Sanomat/Sanoma Media. Viitattu 24.11.2023.
10. ↑  Koskinen, Anu Leena: Pitkä riita selvisi: Pirkanmaalle voi olla tulossa ensimmäinen suuri tuulivoimapuisto *aamulehti.fi*.  5.1.2027. Tampere:  Aamulehti. Viitattu 24.11.2023.
11. ↑  Voimamylly-tuulipuisto, Kanta-Häme *ksbr.fi*.  2021. Keski-Suomen Betonirakenne Oy. Viitattu 24.11.2023.
12. ↑  Hannula, Eeva: Humppilaan ja Urjalaan uusi tuulipuisto: yhden tuulivoimalan rakentaminen kestää viikon *yle.fi*.  11.11.2021. Helsinki:  YLE. Viitattu 24.11.2023.
13. ↑  Tapiomäki, Riitta: Humppilan tuulivoimapuisto myöhästyy aikataulusta – sähköntuotantoon päästäneen vasta loppuvuodesta *yle.fi*.  31.8.2022. Helsinki:  YLE. Viitattu 24.11.2023.
14. ↑  Kokko, Tiina: Humppila-Urjalan tuulivoimapuisto on valmis ja tuottaa nyt sähköä markkinoille *yle.fi*.  18.1.2023. Helsinki:  YLE. Viitattu 24.11.2023.
15. ↑  Enersensen huollossa ja kunnossapidossa noin puolet koko Suomen tuulipuistoista *enersense.fi*.  10.3.2023. Pori:  Enersense International Oyj. Viitattu 24.11.2023.

Aiheesta muualla
----------------

* Voimamylly eli Humppila-Urjala (rakentajan verkkosivut)